*Projekts*

LATVIJAS REPUBLIKAS MINISTRU KABINETS

2017.gada\_\_\_.\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Fundamentālo un lietišķo pētījumu projektu izvērtēšanas, finansēšanas un administrēšanas kārtība**

Izdoti saskaņā ar Zinātniskās darbības likuma

18.1 panta otrās daļas 2. punktu un 34. panta trešo daļu

**I. Vispārīgie jautājumi**

1. Noteikumi nosaka kārtību, kādā izvērtējami, finansējami un administrējami fundamentālo un lietišķo pētījumu projekti (turpmāk – projekts).

2. Noteikumos lietoti šādi termini:

2.1. zinātniskais personāls – vadošie pētnieki, pētnieki, zinātniskie asistenti un augstskolas akadēmiskais personāls, kā arī studējošie;

2.2. zinātniskā grupa – zinātniskais personāls un zinātnes tehniskais personāls, kas piedalās projekta īstenošanā. Zinātniskās grupas sastāvā ir projekta vadītājs, projekta galvenie izpildītāji un projekta izpildītāji;

2.3. projekta vadītājs – zinātnieks, kurš vada projektu, nodrošina tā īstenošanu un atbild par tā izpildi kopumā;

2.4. projekta galvenie izpildītāji – zinātnieki, kuri īsteno projektu un atbild par tā daļu izpildi;

2.5. projekta izpildītāji – zinātniskās grupas locekļi, kuri veic atsevišķus zinātniskus uzdevumus projekta īstenošanā;

2.6. projektu koordinators – speciālists, kas organizē projektu iesniegumu, vidusposma zinātnisko pārskatu un noslēguma zinātnisko pārskatu zinātnisko ekspertīzi un nodrošina ar to saistīto dokumentu un informācijas apriti;

2.7. projekta iesniedzējs – zinātniskā institūcija, kas reģistrēta zinātnisko institūciju reģistrā;

2.8. kvalitātes slieksnis – projekta iesnieguma konsolidētajā vērtējumā minimālais sasniedzamais punktu skaits katrā kritērijā atsevišķi, kā arī minimālais sasniedzamais projekta iesnieguma konsolidētais vērtējums procentos.

3. Fundamentālo un lietišķo pētījumu mērķis ir radīt jaunas zināšanas un tehnoloģiskās atziņas visās zinātņu nozaru grupās (dabaszinātnes, inženierzinātnes un tehnoloģijas, medicīnas un veselības zinātnes, lauksaimniecības, meža un veterinārās zinātnes, sociālās zinātnes, humanitārās un mākslas zinātnes).

4. Projektus finansē no kārtējam gadam piešķirtajiem valsts budžeta līdzekļiem zinātniskās darbības nodrošināšanai. Projektu iesniegumu, vidusposma zinātnisko pārskatu un noslēguma zinātnisko pārskatu ekspertīzes organizēšanai, šo noteikumu 23. punktā minēto ekspertu atlīdzībai un komunikācijai tiek paredzēti līdzekļi – ne lielāki par pieciem procentiem no kārtējam gadam Izglītības un zinātnes ministrijas (turpmāk – ministrija) budžetā projektu finansēšanai iedalītajiem līdzekļiem.

5. Lai nodrošinātu līdzsvarotu zinātnes virzienu pārstāvību un attīstību, vienlaikus saglabājot augstu zinātnisko kvalitāti, Latvijas Zinātnes padome (turpmāk – padome) projektu finansēšanai piešķirtos valsts budžeta līdzekļus sadala starp zinātņu nozaru grupām. Projekti uz finansējumu pretendē projektu konkursa (turpmāk – konkurss) kārtībā.

6. Padome finansējumu piešķir projektiem, kuri atbilst Ministru kabineta apstiprinātajiem prioritārajiem zinātnes virzieniem.

7. Līdzekļus projektu īstenošanai var piešķirt zinātnisko institūciju reģistrā reģistrētai institūcijai (turpmāk – zinātniskā institūcija), kas neatkarīgi no tās juridiskā statusa (publisko tiesību subjekts vai privāto tiesību subjekts) vai finansēšanas veida atbilstoši tās darbību reglamentējošajiem aktiem (statūtiem, nolikumam vai satversmei) veic šādas pamatdarbības – zinātniskā darbība un zinātniskās darbības rezultātu izplatīšana zināšanu un tehnoloģiju pārneses veidā – un par tām iegūtos ieņēmumus atkārtoti investē pamatdarbībās. Komersantam, kas var ietekmēt zinātnisko institūciju kā tās akcionārs vai dalībnieks, nav priekšrocību attiecībā uz zinātniskās institūcijas pētījumu kapacitāti vai tās radītajiem pētniecības rezultātiem.

8. Līdzekļus var piešķirt tādām šo noteikumu 7.punktā minētajām zinātniskās institūcijas pamatdarbībām, kas kvalificējamas kā ar saimniecisko darbību nesaistītas, un par tām iegūtos ieņēmumus atkārtoti investē ar saimniecisko darbību nesaistītajās pamatdarbībās. Zinātniskā institūcija skaidri nodala šo noteikumu 7. punktā minētās pamatdarbības (un ar tām saistītās finanšu plūsmas), kas kvalificējamas kā ar saimniecisko darbību nesaistītas, no darbībām, kas kvalificējamas kā saimnieciskas. Par saimnieciskām darbībām uzskata darbības komersanta uzdevumā, pētniecības infrastruktūras iznomāšanu un konsultāciju pakalpojumus. Ja zinātniskā institūcija veic arī citas darbības, kas neatbilst šo noteikumu 7. punktā minētajām pamatdarbībām, tā skaidri nodala šo noteikumu 7. punktā minētās pamatdarbības un ar tām saistītās finanšu plūsmas no pārējām zinātniskās institūcijas darbībām un ar tām saistītajām finanšu plūsmām.

**II. Projektu īstenošanas nosacījumi**

9. Projekta īstenošanas laiks nepārsniedz trīs gadus. Projekts saņem finansējumu atbilstoši šo noteikumu 36. punktā minētājam padomes lēmumam un šo noteikumu 41. punkta kārtībā noslēgtajam līgumam.

10. Projekta iesniedzējs atbild par projekta īstenošanu kopumā. Projekta īstenošanai projekta iesniedzējs var slēgt sadarbības līgumus ar citām zinātniskām institūcijām, kas atbilst šo noteikumu 7. punktam.

11. Projektu īsteno zinātniskā grupa. Projekta zinātniskās grupas locekļi var būt no vairākām zinātniskajām institūcijām. Projekta vadītājs plāno un pārrauga projekta uzdevumu izpildi un ir atbildīgs par savu un citu projektā iesaistīto personu darbību atbilstoši projektā noteiktajiem uzdevumiem un zinātniskās ētikas normām, kā arī par projekta zinātnisko progresu raksturojošās dokumentācijas savlaicīgu sagatavošanu un iesniegšanu šajos noteikumos paredzētajā kārtībā.

12.  Zinātnieki katrā konkursā vienlaikus piedalās ne vairāk kā vienā projekta iesniegumā.

13. Zinātnieki vienlaikus piedalās ne vairāk kā vienā projekta īstenošanā.

**III. Projektu izvērtēšana**

14. Padome ne vēlāk kā mēnesi pirms konkursa izsludināšanas šo noteikumu 15. punkta noteiktajā kārtībā izstrādā un, pēc saskaņošanas ar ministriju, apstiprina konkursa nolikumu. Nolikumā nosaka:

14.1. finansējuma sadalījumu starp zinātņu nozaru grupām;

14.2. projekta maksimālo un minimālo finansējuma apjomu, zinātņu nozaru grupas, kurās notiek konkurss, kvalitātes slieksni, kā arī projekta īstenošanas laiku;

14.3. projekta attiecināmo izmaksu pozīcijas un to pieļaujamo īpatsvaru projekta budžetā;

14.4. projekta vadītāja, projekta galveno izpildītāju un projekta izpildītāju, tai skaitā doktorantu dalības nosacījumus;

14.5. projekta iesnieguma, projekta vidusposma zinātniskā pārskata, projekta noslēguma zinātniskā pārskata, projekta finanšu pārskata noformēšanas (tai skaitā noteiktu sadaļu tulkojums angļu valodā), iesniegšanas un izvērtēšanas nosacījumus un to vērtēšanas metodiku, kā arī kārtību, kādā sagatavo projekta iesnieguma konsolidēto vērtējumu;

14.6. projekta iesnieguma, projekta vidusposma zinātniskā pārskata un noslēguma zinātniskā pārskata izvērtēšanas ekspertu atlases kārtību un vadlīnijas;

14.7. nepieciešamo dokumentu veidlapas (piemēram, eksperta apliecinājums, eksperta vērtējums, līgums un tā pielikumu paraugi);

14.8. citu informāciju (ja nepieciešams).

15. Konkursu izsludina padome, publicējot paziņojumu oficiālajā izdevumā “Latvijas Vēstnesis”, kā arī padomes mājaslapā un Nacionālajā zinātniskās darbības informācijas sistēmā (turpmāk – informācijas sistēma).

16. Projekta iesniedzējs projekta iesniegumu iesniedz padomē divu mēnešu laikā no konkursa izsludināšanas dienas, izmantojot informācijas sistēmu. Pēc noteiktā termiņa notecējuma projekta iesniegumu padome nepieņem.

17. Pēc konkursa noslēgšanas padome nodod projektu iesniegumus projektu koordinatoriem. Projektu koordinatori nodrošina projekta iesnieguma, tā vērtēšanas, projekta īstenošanas un uzraudzības dokumentu un informācijas apriti padomes darbības ietvaros, padomes lēmumprojektu sagatavošanu, ekspertu atlases norisi atbilstoši šo noteikumu un konkursa nolikuma prasībām un padomes uzdevumam, kā arī veic citus padomes noteiktos uzdevumus attiecībā uz konkursa norisi, projektu īstenošanas uzraudzību un komunikāciju.

18. Projektu koordinators nedrīkst būt darba vai tam pielīdzināmās tiesiskās attiecībās ar projekta iesniedzēju un piedalīties izsludinātā konkursa projekta iesniegumā un esošo projektu īstenošanā.

19. Padome izvērtē projekta iesnieguma atbilstību šādiem administratīvās atbilstības kritērijiem:

19.1. projekta iesniegums ir pilnībā aizpildīts, noformēts un iesniegts, izmantojot informācijas sistēmu;

19.2. ir iesniegts projekta iesnieguma attiecīgo sadaļu tulkojums angļu valodā atbilstoši konkursa nolikuma prasībām;

19.3. projekta tēma atbilst vienam vai vairākiem Ministru kabineta apstiprinātiem prioritārajiem zinātnes virzieniem;

19.4. ir izpildītas konkursa nolikuma prasības par projekta vadītāja, projekta galveno izpildītāju un projekta izpildītāju, tai skaitā doktorantu dalības nosacījumiem;

19.5. projekts tiks īstenots zinātniskajā institūcijā, kura atbilst šo noteikumu 7. punktā minētajiem nosacījumiem;

19.6. projekta iesniegumā norādītās attiecināmās izmaksas atbilst konkursa nolikuma prasībām.

20. Par projekta tēmas atbilstību vienam vai vairākiem Ministru kabineta apstiprinātiem prioritārajiem zinātnes virzieniem (šo noteikumu 19.3. apakšpunkts) padome nodod projekta iesniegumu padomes ekspertu komisijai vai komisijām (turpmāk – komisija) atzinuma sniegšanai, saskaņā ar konkursa nolikumu un vērtēšanas metodiku.

21. Ja iesniegtais projekta iesniegums neatbilst kādam no administratīvās atbilstības kritērijiem, padome mēneša laikā no konkursa noslēguma datuma pieņem lēmumu par projekta iesnieguma noraidīšanu. Lēmumu padome noformē kā administratīvo aktu un nosūta projekta iesniedzējam. Padomes lēmumu var pārsūdzēt tiesā Administratīvā procesa likumā noteiktajā kārtībā.

22. Ja projekta iesniegums atbilst visiem administratīvās atbilstības kritērijiem, padome nosūta to izvērtēšanai šo noteikumu 23. punktā minētajiem ekspertiem.

23. Lai nodrošinātu neatkarīgu projektu iesniegumu vērtēšanu un novērstu iespējamo interešu konfliktu, projekta iesnieguma izvērtēšanā padome iesaista divus atbilstošus Eiropas Komisijas ekspertu datubāzē iekļautus ekspertus (turpmāk – eksperts), ievērojot šādus nosacījumus:

23.1. ekspertam ir doktora zinātniskais grāds;

23.2. eksperta zinātniskā kvalifikācija atbilst konkrētā projekta iesnieguma zinātnes nozarei vai apakšnozarei;

23.3. eksperta līdzšinējā vērtēšanas kompetence un darba pieredze atbilst konkrētā projekta iesnieguma zinātnes nozarei vai apakšnozarei;

23.4. eksperts vērtējumu veic neatkarīgi, viņš nepārstāv projekta iesnieguma iesniedzēja institūciju, un viņa darbībā nav tādu apstākļu, kas varētu izraisīt interešu konfliktu.

24. Izvērtējot projekta iesniegumu, eksperts nedrīkst nonākt interešu konfliktā un izpaust iesniegumā ietverto informāciju projekta vērtēšanā neiesaistītām personām. Interešu konflikta neesamību un apņemšanos ievērot konfidencialitāti eksperts apliecina pirms līguma noslēgšanas un projekta iesnieguma vērtēšanas uzsākšanas, parakstot eksperta apliecinājumu. Padome ar ekspertu slēdz līgumu, paredzot atbildību, kas iestājas, ja eksperts neievēro parakstīto apliecinājumu.

25. Eksperts izvērtē projekta iesniegumu un aizpilda eksperta vērtējuma veidlapu saskaņā ar vērtēšanas metodiku, kurā noteikta vērtēšanas punktu atbilstība kvantitatīviem un izmērāmiem kvalitatīviem rādītājiem.

26. Projekta iesniegumu eksperts izvērtē pēc šādiem kritērijiem:

26.1. projekta iesnieguma zinātniskā kvalitāte atbilstoši šo noteikumu 27. punktam;

26.2. projekta rezultātu ietekme atbilstoši šo noteikumu 28. punktam;

26.3. projekta īstenošanas iespējas un nodrošinājums atbilstoši šo noteikumu 29. punktam.

27. Projekta iesnieguma zinātnisko kvalitāti izvērtē pēc projekta iesniegumā sniegtās informācijas, ņemot vērā šādus apsvērumus:

27.1. pētījuma zinātniskā kvalitāte, ticamība un novitāte;

27.2. projekta iesniedzēja zinātniskā kapacitāte veikt pētījumu atbilstošā zinātniskajā kvalitātē;

27.3. pētījuma īstenošana sekmē pētījuma zinātniskā personāla zinātniskās kapacitātes attīstību;

27.4. sadarbības partneru (ja tādi paredzēti) pienesums, to zinātniskā kapacitāte, plānotā sadarbības kvalitāte.

28. Projekta rezultātu ietekmi izvērtē pēc projekta iesniegumā sniegtās informācijas, ņemot vērā šādus apsvērumus:

28.1. iegūto zināšanu un prasmju paredzamā pārnese tālākajā darbībā un zinātniskās kapacitātes attīstībā;

28.2. pētniecības attīstības iespējas, ieskaitot ieguldījumu jaunu projektu sagatavošanā iesniegšanai Eiropas Savienības pētniecības un inovācijas pamatprogrammas “Apvārsnis 2020” konkursos un citās pētniecības un inovācijas atbalsta programmās un tehnoloģiju ierosmēs;

28.3. pētījuma rezultātā tiks radītas attiecīgajai nozarei, tautsaimniecības un sabiedrības attīstībai nozīmīgas zināšanas, kā arī pētījums veicina Ministru kabineta apstiprināto prioritāro zinātnes virzienu attīstību;

28.4. iegūto zināšanu ilgtspēja un kvalitatīvs to izplatības plāns, tai skaitā paredzētas zinātniskās publikācijas un sabiedrības informēšana;

28.5. ieguldījums jauno zinātnieku un studējošo zinātniskās kapacitātes stiprināšanā.

29. Projekta īstenošanas iespējas un nodrošinājumu izvērtē pēc projekta iesniegumā sniegtās informācijas, ņemot vērā šādus apsvērumus:

29.1. pētījuma darba plāna kvalitāte un tā atbilstība izvirzītajam mērķim. Paredzētie resursi ir atbilstoši un pietiekami mērķa sasniegšanai. Pētījumā paredzēts nodrošināt efektīvu resursu izmantošanu. Plānotie darba posmi, uzdevumi, atskaites punkti ir skaidri definēti, atbilstoši un ticami;

29.2. paredzēta atbilstoša pētījuma vadība, ieskaitot kvalitātes vadību. Vadības organizācija ļauj sekot pētījuma izpildes progresam. Izvērtēti iespējamie riski un izstrādāts to novēršanas vai negatīvā efekta samazināšanas plāns;

29.3. pētījuma veikšanai ir nepieciešamā pētniecības infrastruktūra, tai skaitā pieeja sadarbības partneru aprīkojumam (ja attiecināms);

29.4. pētījuma realizējošai institūcijai un sadarbības partneriem (ja attiecināms) ir nepieciešamās zināšanas un kompetence.

30. Šo noteikumu 26. punktā minētos kritērijus eksperts novērtē, piešķirot 1, 2, 3, 4 vai 5 punktus un pamatojot savu vērtējumu. Eksperts var piešķirt vērtējumu ar decimāldaļu, noapaļojot līdz vienam ciparam aiz komata.

31. Pēc šo noteikumu 25. punktā minētā vērtējuma veidlapas aizpildīšanas eksperts to nosūta padomei.

32. Ja viena eksperta kopējais projekta iesnieguma vērtējums neatšķiras no otra eksperta kopējā projekta iesnieguma vērtējuma vairāk par 50 procentiem, padome informē ekspertu par otru ekspertu. Abi eksperti sagatavo projekta iesnieguma konsolidēto vērtējumu un iesniedz to padomei.

33. Ja viena eksperta kopējais projekta iesnieguma vērtējums atšķiras no otra eksperta kopējā projekta iesnieguma vērtējuma vairāk par 50 procentiem, padome projekta iesnieguma vērtēšanai piesaista papildu ekspertu, ievērojot šo noteikumu 23. punktā noteikto, kurš:

33.1. izvērtē projekta iesniegumu atbilstoši šo noteikumu 24. – 31. punktā noteiktajam;

33.2. saņemot no padomes abu ekspertu vērtējumus, sagatavo projekta iesnieguma konsolidēto vērtējumu – minētais vērtējums katrā no šo noteikumu 26. punktā minētajiem kritērijiem nevar pārsniegt abu ekspertu atsevišķajos vērtējumos doto augstāko vai būt zemākam par zemāko vērtējumu. Argumentācijai katrā kritērijā apkopo visu trīs ekspertu viedokļus. Eksperts konsolidēto vērtējumu iesniedz padomei.

34. Projekta iesnieguma konsolidēto vērtējumu procentos aprēķina, izmantojot šādu formulu:

, kur

K – projekta iesnieguma konsolidētais vērtējums procentos;

A – šo noteikumu 26.1. punktā minētā kritērija vērtējums punktos atbilstoši šo noteikumu 32. vai 33.2. apakšpunktam;

B – šo noteikumu 26.2. punktā minētā kritērija vērtējums punktos atbilstoši šo noteikumu 32. vai 33.2. apakšpunktam;

C – šo noteikumu 26.3. punktā minētā kritērija vērtējums punktos atbilstoši šo noteikumu 32. vai 33.2. apakšpunktam.

35. Pēc visu projektu iesniegumu izvērtēšanas padome:

35.1. aprēķina katra projekta iesnieguma konsolidēto vērtējumu procentos, izmantojot 34. punktā minēto, un sagatavo virs kvalitātes sliekšņa novērtēto projektu iesniegumu sarakstu dilstošā secībā pēc iegūtā vērtējuma procentos katrā zinātņu nozaru grupā vai dažādu grupu ietvaros atbilstoši konkursa nolikumam;

35.2. sagatavo padomes lēmumprojektu par atbalstāmajiem un neatbalstāmajiem projektiem, ievērojot padomes noteikto par kvalitātes slieksni un finansējuma sadali.

**IV. Projektu finansēšana un administrēšana**

36. Lēmumu par projekta finansēšanu padome pieņem triju mēnešu laikā pēc konkursa noslēguma datuma. Lēmumu padome noformē kā administratīvo aktu un nosūta projekta iesniedzējam. Padomes lēmumu var pārsūdzēt tiesā Administratīvā procesa likumā noteiktajā kārtībā.

37. Pēc šo noteikumu 36. punktā minētā lēmuma pieņemšanas, bet ne vēlāk kā trīs mēnešus, padome atbilstoši normatīvajiem aktiem ievada ziņas par finansējamo projektu informācijas sistēmas zinātniskās darbības projektu datubāzē.

38. Pēc šo noteikumu 37. punktā minēto ziņu ievades padome par to informē Studiju un zinātnes administrāciju (turpmāk – administrācija) un zinātnisko institūciju, kā arī finansējamo projektu sarakstu publicē padomes mājaslapā internetā, norādot katra projekta nosaukumu un numuru, projekta vadītāja vārdu un uzvārdu, projektam piešķiramā finansējuma apmēru, kā arī katrai iesaistītajai zinātniskajai institūcijai piešķiramā finansējuma apmēru no kopējā projektam piešķiramā finansējuma.

39. Zinātniskā institūcija pēc paziņojuma saņemšanas par ziņu ievadi informācijas sistēmā pārbauda ievadītās ziņas, ja nepieciešams precizē tās, kā arī iesniedz informāciju par plānoto finanšu izlietojumu projektā un apstiprina veiktās darbības.

40. Ja projekta īstenošanas laikā mainās ziņas par īstenošanā iesaistītajām personām – projekta zinātnisko grupu, tad zinātniskā institūcija, ievērojot šo noteikumu 63. punktā noteikto, aktualizē minētās ziņas informācijas sistēmā 10 darbdienu laikā kopš izmaiņu brīža.

41. Administrācija pēc šo noteikumu 38. un 39. punktā minētās informācijas saņemšanas atbilstoši konkursa nolikuma nosacījumiem slēdz līgumu par projekta īstenošanu ar zinātnisko institūciju, kas uzņemas projekta īstenošanas materiāltehnisko un saimniecisko nodrošinājumu, projekta finansējuma izlietošanas uzskaiti un finanšu pārskatu sniegšanu atbilstoši normatīvajos aktos noteiktajai kārtībai (turpmāk – līgums) un projekta vadītāju.

42. Administrācija saskaņā ar līgumu pārskaita finansējumu zinātniskajai institūcijai uz kontu Valsts kasē. Šo kontu zinātniskā institūcija drīkst izmantot tikai no administrācijas saņemtā finansējuma administrēšanai. Zinātniskā institūcija nodrošina projekta īstenošanas finanšu plūsmas un darbību veidu skaidru nodalīšanu no citu zinātniskās institūcijas darbību finanšu plūsmām un darbību veidiem.

43. Zinātniskā institūcija atbilstoši konkursa nolikumam un līgumam, izmantojot informācijas sistēmu, iesniedz:

43.1. finanšu pārskatu par projektam piešķirtā finansējuma izlietojumu (turpmāk – finanšu pārskats) par iepriekšējo finanšu gadu;

43.2. vidusposma zinātnisko pārskatu, ja projekta īstenošanas laiks ir divi vai trīs gadi;

43.3. noslēguma zinātnisko pārskatu par projekta īstenošanu.

44. Vidusposma zinātnisko pārskatu zinātniskā institūcija iesniedz mēneša laikā pēc vidusposma beigām.

45. Noslēguma zinātnisko pārskatu par projekta īstenošanu zinātniskā institūcija iesniedz mēneša laikā, skaitot no dienas, kad projekts realizēts saskaņā ar līgumā paredzēto projekta īstenošanas termiņu.

46. Ja vidusposma zinātniskais pārskats un noslēguma zinātniskais pārskats neatbilst šajos noteikumos, konkursa nolikumā vai līgumā noteiktajām iesniegšanas un noformēšanas prasībām, padome piecu darbdienu laikā no iesnieguma saņemšanas informē zinātnisko institūciju, nosūtot informācijas sistēmā paziņojumu par konstatētajām neatbilstībām. Zinātniskā institūcija piecu dienu laikā no paziņojuma saņemšanas iesniedz informācijas sistēmā precizētu vidusposma zinātnisko pārskatu vai noslēguma zinātnisko pārskatu.

47. Ja vidusposma zinātniskais pārskats un noslēguma zinātniskais pārskats atbilst visām šajos noteikumos, konkursa nolikumā un līgumā noteiktajām prasībām, padome organizē tā izvērtēšanu trīs mēnešu laikā.

48. Projekta vidusposma zinātniskā pārskata un noslēguma zinātniskā pārskata izvērtēšanā padome iesaista divus ekspertus, kuri atbilst šo noteikumu 23. punktā minētajiem nosacījumiem.

49. Izvērtējot vidusposma zinātnisko pārskatu un noslēguma zinātnisko pārskatu, eksperts nedrīkst nonākt interešu konfliktā un izpaust tajā ietverto informāciju vērtēšanā neiesaistītām personām. Interešu konflikta neesamību un apņemšanos ievērot konfidencialitāti eksperts apliecina pirms līguma noslēgšanas un attiecīgā pārskata vērtēšanas uzsākšanas ar parakstu eksperta apliecinājuma veidlapā. Padome ar ekspertu slēdz līgumu, paredzot atbildību, kas iestājas, ja eksperts neievēro parakstīto apliecinājumu.

50. Eksperts izvērtē vidusposma zinātnisko pārskatu un noslēguma zinātnisko pārskatu un aizpilda eksperta vērtējuma veidlapu saskaņā ar vērtēšanas metodiku.

51. Vidusposma zinātniskā pārskata vērtējumā eksperts izvērtē, kā projekta izpildes progress saskan ar plānoto, vai var turpināt projektu, un, ja nepieciešams, sniedz ierosinājumus darba plāna koriģēšanai.

52. Ja viena eksperta vidusposma zinātniskā pārskata vērtējums atšķiras no otra eksperta vērtējuma par to, vai projekts turpināms, tad padome projekta vidusposma zinātniskā pārskata vērtēšanai piesaista papildu ekspertu, ievērojot šo noteikumu 23., 49. un 50. punktā noteikto, kurš izvērtē vidusposma zinātnisko pārskatu atbilstoši šo noteikumu 51. punktā noteiktajam, un tā vērtējums ir izšķirošs.

53. Ja vidusposma zinātniskā pārskata ekspertu vērtējums ir neturpināt projektu, tad padome pieņem lēmumu par projekta izbeigšanu. Lēmumu nosūta projekta vadītājam un zinātniskajai institūcijai, bet apliecinātu lēmuma kopiju – administrācijai. Padomes lēmumu var pārsūdzēt tiesā Administratīvā procesa likumā noteiktajā kārtībā. Pēc apliecinātas lēmuma kopijas saņemšanas administrācija vienpusēji izbeidz līgumu un aktualizē ziņas par projektu informācijas sistēmā.

54. Ja vidusposma zinātniskā pārskata ekspertu vērtējums ir turpināt projektu, tad padome informē par to projekta vadītāju, zinātnisko institūciju un administrāciju, kura turpina projekta finansēšanu atbilstoši līgumam.

55. Noslēguma zinātniskā pārskata vērtējumā eksperts izvērtē un pamato, vai ir sasniegts projekta mērķis, kā arī cik lielā mērā ir izpildīti projekta iesniegumā plānotie uzdevumi.

56. Ja viena eksperta noslēguma zinātniskā pārskata vērtējums atšķiras no otra eksperta vērtējuma par to, vai sasniegts projekta mērķis, padome noslēguma zinātniskā pārskata vērtēšanai piesaista papildu ekspertu, ievērojot šo noteikumu 23., 49. un 50. punktā noteikto, kurš izvērtē noslēguma zinātnisko pārskatu atbilstoši šo noteikumu 55. punktā noteiktajam, un tā vērtējums ir izšķirošs.

57. Ja noslēguma zinātniskā pārskata ekspertu vērtējums ir – projekta mērķis nav sasniegts, tad padome pieņem lēmumu par projekta izbeigšanu. Lēmumu nosūta projekta vadītājam un zinātniskajai institūcijai, bet apliecinātu lēmuma kopiju – administrācijai. Padomes lēmumu var pārsūdzēt tiesā Administratīvā procesa likumā noteiktajā kārtībā. Pēc apliecinātas lēmuma kopijas saņemšanas administrācija vienpusēji izbeidz līgumu un aktualizē ziņas par projektu informācijas sistēmā.

58. Ja noslēguma zinātniskā pārskata ekspertu vērtējums ir – projekta mērķis ir sasniegts, tad padome nekavējoties par to rakstiski informē administrāciju, un administrācija, ja apstiprināts šo noteikumu 66. punktā minētais pēdējais finanšu pārskats, rīkojas saskaņā ar šo noteikumu 68.1.2. apakšpunktu.

59. Pamatojoties uz attiecīgajā gadā saņemtajiem vidusposma zinātniskajiem pārskatiem un noslēguma zinātniskajiem pārskatiem, padome sagatavo pārskatu par projektu zinātnisko lietderību, ievieto to informācijas sistēmā un publicē padomes mājaslapā internetā.

60. Finanšu pārskatu atbilstoši šajos noteikumos, konkursa nolikumā un līgumā noteiktajām prasībām zinātniskā institūcija sagatavo un iesniedz administrācijai viena mēneša laikā, ievērojot šo noteikumu 43.1. apakšpunktu.

61. Ja zinātniskā institūcija šo noteikumu 43. punktā minētos dokumentus neiesniedz 30 dienu 10 darba dienu laikā pēc noteiktā termiņa, kā arī, ja projekta vadītājs vai zinātniskā institūcija nepilda jebkuras citas līgumā noteiktās saistības, administrācija var apturēt projekta turpmāko finansējumu, nekavējoties nosūtot rakstisku brīdinājumu attiecīgajam projekta vadītājam un zinātniskajai institūcijai, lūdzot izpildīt saistības un informējot par to nepildīšanas sekām.

62. Ja 14 dienu laikā pēc šo noteikumu 61. punktā minētā brīdinājuma nosūtīšanas projekta vadītājs vai zinātniskā institūcija neizpilda attiecīgās saistības, administrācija par to nekavējoties rakstiski informē padomi. Padome šo informāciju izskata mēneša laikā, ja nepieciešams, pieprasot zinātniskās institūcijas un projekta vadītāja paskaidrojumus. Ja padome konstatē, ka projekta vadītājs un zinātniskā institūcija:

62.1. ir izpildījusi līgumā noteiktās saistības, padome nekavējoties par to rakstiski informē administrāciju, un administrācija atsāk attiecīgā projekta finansēšanu;

62.2. nepilda līgumā noteiktās saistības, padome pieņem lēmumu par attiecīgā projekta izbeigšanu. Lēmumu nosūta projekta vadītājam un zinātniskajai institūcijai, bet apliecinātu lēmuma kopiju – administrācijai. Padomes lēmumu var pārsūdzēt tiesā Administratīvā procesa likumā noteiktajā kārtībā. Pēc apliecinātas lēmuma kopijas saņemšanas administrācija vienpusēji izbeidz līgumu un aktualizē ziņas par projektu informācijas sistēmā.

63. Zinātniskā institūcija, iepriekš nesaskaņojot ar administrāciju, var izdarīt atsevišķā līgumcenas kalkulācijas pozīcijā finansējuma izmaiņas līdz 20 % (ieskaitot) un izmaiņas projekta izpildītāju sastāvā līdz 50 % (ieskaitot), nepalielinot kopējo projekta finansējuma apmēru. Šādas izmaiņas zinātniskā institūcija norāda šo noteikumu 40. un 60. punktā paredzētajā kārtībā, pievienojot informāciju, kas pamato šajā punktā minēto izmaiņu nepieciešamību.

64. Zinātniskā institūcija, iesniedzot administrācijai ar padomi saskaņoju iesniegumu, var lūgt izdarīt atsevišķā līgumcenas kalkulācijas pozīcijā finansējuma izmaiņas līdz 30 % (ieskaitot), nepalielinot kopējo projekta finansējuma apmēru. Iesniegumam pievieno informāciju, kas pamato šajā punktā minēto izmaiņu nepieciešamību, kā arī parakstītu vienošanās projektu par grozījumiem līgumā. Zinātniskajai institūcijai ir pienākums šajā punktā minētos dokumentus iesniegt ne vēlāk kā 5 dienas pirms šo noteikumu 60. punktā minētā termiņa.

65. Administrācija finanšu pārskatu izskata mēneša laikā pēc tā saņemšanas.

66. Ja administrācija konstatē, ka finanšu pārskats sagatavots atbilstoši normatīvo aktu, konkursa nolikuma un līguma nosacījumiem, tā apstiprina saņemto pārskatu, informē par to zinātnisko institūciju un turpina projekta finansēšanu atbilstoši līgumam. Ja tas ir pēdējais finanšu pārskats projekta ietvaros, tad administrācija rīkojas saskaņā ar šo noteikumu 68.1.2. apakšpunktu.

67. Ja administrācija konstatē, ka projekta īstenošanai piešķirtais finansējums izlietots neatbilstoši līgumā noteiktajam projekta mērķim vai uzdevumiem vai atsevišķā līgumcenas kalkulācijas pozīcijā noteiktais finansējums ir pārsniegts vairāk nekā par 30 %, vai projekta izpildītāju sastāvs ir mainīts vairāk nekā par 50 %, kā arī citas finanšu pārskata neatbilstības normatīvo aktu, konkursa nolikuma vai līguma nosacījumiem, administrācija par to nekavējoties rakstiski informē padomi.

68. Padome mēneša laikā izskata šo noteikumu 67. punktā minēto informāciju, ja nepieciešams, pieprasot zinātniskās institūcijas un projekta vadītāja paskaidrojumus. Ja padome:

68.1. nekonstatē neatbilstības zinātniskās institūcijas iesniegtajos dokumentos, tā nekavējoties par to rakstiski informē administrāciju, un administrācija:

68.1.1. ja tas nav pēdējais finanšu pārskats projekta ietvaros – apstiprina saņemto pārskatu, informē par to projekta vadītāju un zinātnisko institūciju un turpina projekta finansēšanu atbilstoši līgumam;

68.1.2. ja tas ir pēdējais finanšu pārskats projekta ietvaros un ir saņemta šā noteikumu 58. punktā minētā informācija – ar projekta vadītāju un zinātnisko institūciju līgumā noteiktajā kārtībā paraksta pieņemšanas un nodošanas aktu un aktualizē ziņas par projektu informācijas sistēmā;

68.2. konstatē neatbilstības zinātniskās institūcijas iesniegtajos dokumentos, tā pieņem lēmumu par attiecīgā projekta izbeigšanu. Lēmumu nosūta projekta vadītājam un zinātniskajai institūcijai, bet apliecinātu lēmuma kopiju – administrācijai. Padomes lēmumu var pārsūdzēt tiesā Administratīvā procesa likumā noteiktajā kārtībā. Pēc apliecinātas lēmuma kopijas saņemšanas administrācija vienpusēji izbeidz līgumu un aktualizē ziņas par projektu informācijas sistēmā.

69. Administrācijai ir tiesības pārbaudīt projekta ietvaros piešķirtā finansējuma izlietojumu zinātniskajā institūcijā. Administrācijai ir tiesības pieprasīt zinātniskajai institūcijai atmaksāt daļēji vai pilnībā projekta ietvaros saņemtos finanšu līdzekļus šo noteikumu 53. un 57. punktā, 62.2. un 68.2. apakšpunktā un 77. punkta otrajā teikumā noteiktajā gadījumā, kā arī tad, ja projektu izbeidz pēc projekta vadītāja un zinātniskās institūcijas pieņemta lēmuma.

70. Pamatojoties uz kārtējā gadā iesniegtajiem finanšu pārskatiem, administrācija divu mēnešu laikā no to saņemšanas sagatavo pārskatu par projektiem piešķirto valsts budžeta līdzekļu izlietojumu, nosūta to ministrijai, ievieto informācijas sistēmā, kā arī publicē administrācijas mājaslapā internetā.

71. Administrācija nodrošina pieeju apstiprinātajiem projektu finanšu pārskatiem.

72. Ministrijai ir tiesības jebkurā laikā pieprasīt administrācijai apstiprinātos projektu finanšu pārskatus.

73. Ja pēc tam, kad uzsākta projekta īstenošana, projekta vadītājs vai projekta galvenais izpildītājs plāno izbeigt darba tiesiskās attiecības ar zinātnisko institūciju, kura īsteno projektu, projekta vadītājs padomē var iesniegt ar šo zinātnisko institūciju saskaņotu iesniegumu par zinātniskās institūcijas maiņu.

74. Iesniegumam par zinātniskās institūcijas maiņu pievieno:

74.1. šo noteikumu 73. punktā minētās zinātniskās institūcijas sagatavotu un administrācijas apstiprinātu finanšu pārskatu, kurā ietverta informācija par projekta ietvaros izlietotajiem finanšu līdzekļiem un norādīts saņemtais, bet vēl neizlietotais finanšu līdzekļu apjoms;

74.2. informāciju, kas pamato, ka zinātniskā institūcija, ar kuru projekta vadītājs vai projekta galvenais izpildītājs plāno uzsākt darba tiesiskās attiecības, atbilst šo noteikumu 26. punktā noteiktajiem kritērijiem, kā arī šīs zinātniskās institūcijas rakstisku apliecinājumu uzsākt projekta īstenošanu;

74.3. dokumentus, kas apliecina plānoto darba tiesisko attiecību izbeigšanu ar šo noteikumu 73. punktā minēto zinātnisko institūciju un darba tiesisko attiecību uzsākšanu ar šo noteikumu 74.2. apakšpunktā minēto zinātnisko institūciju.

75. Ja padome saņem iesniegumu par zinātniskās institūcijas maiņu, tā nekavējoties par to rakstiski informē administrāciju. Administrācija aptur projekta turpmāko finansējumu. Padome mēneša laikā izskata iesniegumu, izvērtē šo noteikumu 74.2. apakšpunktā minētās zinātniskās institūcijas atbilstību šo noteikumu 26. punktā minētajiem kritērijiem un pieņem lēmumu par zinātniskās institūcijas maiņu vai par iesnieguma noraidīšanu. Minēto lēmumu nosūta projekta vadītājam un abām šo noteikumu 74. punktā minētajām zinātniskajām institūcijām, bet apliecinātu lēmuma kopiju – administrācijai. Padomes lēmumu var pārsūdzēt tiesā Administratīvā procesa likumā noteiktajā kārtībā.

76. Pēc tam, kad saņemts lēmums par zinātniskās institūcijas maiņu, administrācija, projekta vadītājs un abas šo noteikumu 74. punktā minētās zinātniskās institūcijas paraksta vienošanos par grozījumiem līgumā un aktualizē ziņas par projektu informācijas sistēmā. Ar šādu vienošanos nedrīkst grozīt projekta mērķi un uzdevumus un palielināt projekta finansējuma apmēru. Pie vienošanās kā neatņemamu sastāvdaļu pievieno nodošanas un pieņemšanas aktu, kas apliecina, ka šo noteikumu 73. punktā minētā zinātniskā institūcija ir nodevusi projekta ietvaros iegādāto kustamo mantu un vēl neizlietotos saņemtos finanšu līdzekļus šo noteikumu 74.2. apakšpunktā minētajai zinātniskajai institūcijai.

77. Saņemot lēmumu, ka iesniegums par zinātniskās institūcijas maiņu ir noraidīts, projekta vadītājs un zinātniskā institūcija var turpināt projekta īstenošanu. Ja projekta vadītājs vai zinātniskā institūcija pieņem lēmumu neturpināt projekta īstenošanu, līgums tiek izbeigts tajā noteiktajā kārtībā.

78. Zinātniskā institūcija nodrošina projekta ietvaros iegūto datu un izstrādāto zinātnisko publikāciju augšupielādi informācijas sistēmā vai to pieejamību, izmantojot informācijas sistēmu.

79. Projektu rezultātu ilgtspējas izvērtēšanai padome ir tiesīga trīs gadu laikā pēc projekta pabeigšanas pieprasīt zinātniskajai institūcijai sniegt informāciju par projekta rezultātu izmantošanu citu pētniecības projektu īstenošanā attiecīgajā zinātniskajā institūcijā.

**V. Noslēguma jautājums**

80. Atzīt par spēku zaudējušiem Ministru kabineta 2011. gada 29. marta noteikumus Nr. 227 “Fundamentālo un lietišķo pētījumu projektu izvērtēšanas, finansēšanas un administrēšanas kārtība” (Latvijas Vēstnesis, 2011, 51. nr.).

81. Projektu, kas uzsākts līdz šo noteikumu spēkā stāšanās dienai, īsteno atbilstoši Ministru kabineta 2011. gada 29. marta noteikumiem Nr. 227 “Fundamentālo un lietišķo pētījumu projektu izvērtēšanas, finansēšanas un administrēšanas kārtība”.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

31.08.2017. 10:01

4077

D. Stepanovs, 67047971

[dmitrijs.stepanovs@izm.gov.lv](mailto:dmitrijs.stepanovs@izm.gov.lv)

N. Mazure, 67047940

[nadezda.mazure@izm.gov.lv](mailto:nadezda.mazure@izm.gov.lv)